‘เอสวีไอ’แย่ฟิทช์มองลบรายได้วูบยาว
“เอสวีไอ” จมน้ำ ฟิทช์ประกาศเครดิตพินิจแนวโน้มลบ รายได้ชะงักยาว ห่วงกระทบนาน 1-3 ปี
22 ต.ค. 2554

“เอสวีไอ” จมน้ำ ฟิทช์ประกาศเครดิตพินิจแนวโน้มลบ รายได้ชะงักยาว ห่วงกระทบนาน 1-3 ปี
บริษัท ฟิทช์ เรทติ้งส์ (ประเทศไทย) ประกาศเครดิตพินิจแนวโน้มเป็นลบแก่อันดับเครดิตภายในประเทศ บริษัท เอสวีไอ (SVI) อันดับเครดิตภายในประเทศระยะยาวที่ “BBB+” และระยะสั้นที่ “F2” เนื่องจากโรงงานผลิตของ SVI ตั้งอยู่ในนิคมอุตสาหกรรมบางกะดีใน จ.ปทุมธานี ซึ่งได้รับความเสียหายจากภาวะน้ำท่วม 
บริษัท เอสวีไอ น่าจะเผชิญกับความชะงักงันของรายได้ไปจนกว่าจะสามารถฟื้นฟูกำลังการผลิตกลับเข้าสู่ระดับปกติได้ เนื่องจากมีโรงงานผลิตทั้งหมด 5 แห่ง และจำนวน 3 แห่งตั้งอยู่ในนิคมฯ บางกะดี 
แม้ว่าผลกระทบในระยะสั้นส่วนใหญ่น่าจะได้รับการชดเชยตามกรมธรรม์ประกันภัยความเสียหายที่เกิดขึ้นกับทรัพย์สินและจากการหยุดชะงักของธุรกิจ แต่การหยุดชะงักของการผลิตซึ่งอาจนำไปสู่การสูญเสียความเชื่อมั่นจากลูกค้าที่มีต่อบริษัทนั้น ยังคงเป็นความเสี่ยงในระยะยาว ซึ่งอาจจะส่งผลกระทบในทางลบต่อแนวโน้มธุรกิจและผลประกอบการใน 1-3 ปีข้างหน้า